கயல் (கவிஞர்)

கயல் (Kayal) இந்தியாவின் தமிழ்நாட்டைச் சேர்ந்த வேலூர் நகரத்தில் வாழும் ஒரு கவிஞர் ஆவார். 1973ஆம் ஆண்டு மார்ச்சு மாதம் 11 ஆம் தேதியன்று இவர் பிறந்தார். இவரது இயற்பெயர் கயல்விழி என்பதாகும். கல்லூரிப் பேராசிரியராகப் பணிபுரிந்து வரும் இவர் கல்வியாளர், மொழிபெயர்ப்பாளர் என்று பன்முகங்களுடன் இயங்கி வருகிறார். கவிதைகள், சிறுகதைகள், கட்டுரைகள் ஆகியவற்றை ஆங்கிலத்திலிருந்து தமிழுக்கும் தமிழிலிருந்து ஆங்கிலத்திற்குமாக மொழிபெயர்த்தும் வருகிறார். கயலின் படைப்புகள் பல்வேறு இலக்கிய, இணைய இதழ்களில் பிரசுரமாகி உள்ளன. இவர் மொழிபெயர்த்த போரொழிந்த வாழ்வு என்ற நாவலுக்கு 2024 ஆம் ஆண்டிற்கான பொள்ளாச்சி நா.மகாலிங்கம் மொழிப்பெயர்ப்பு விருதின் இரண்டாம் பரிசு வழங்கப்பட்டது.

வாழ்க்கைக் குறிப்பு
பிறப்பும் கல்வியும்
தமிழ்நாட்டின் வேலூர் மாவட்டத்தில் இராணுவவீரரான சிறீநாதன் மற்றும் பரமேசுவரி தம்பதியருக்கு மகளாகப் பிறந்தார். மேல்நிலைப் பள்ளி வரை வேலூரில் படித்த பின்னர் சென்னைப் பல்கலைக் கழகத்தில் இளங்கலை வணிகவியலும், முதுகலை வணிகவியலும் பயின்றார். மதுரை பல்கலைக் கழகத்தில் ஆய்வுநிறைஞர் பட்டமும், சென்னை பல்கலைக் கழகத்தில் முனைவர் பட்டமும் பெற்றார். அன்னை தெரெசா மகளிர் பல்கலைக் கழகத்தில் முதுநிலை நிர்வாகவியல் பட்டமும் , மனோன்மணியம் சுந்தரனார் பல்கலைக் கழகத்தில் முனைவர் பட்டமும் பெற்றார். இவற்றைத் தவிற புதுதில்லி நிர்வாகவியல் கல்வி நிறுவனத்தில் முதுநிலை பட்டமும், சென்னை தொழிலாளர் சட்டக் கல்வி மையத்தில் பட்டயப்படிப்பும் முடித்தார். இவரின் கணவர் பெயர் வில்லாளன் என்பதாகும்.

தொழில்
2011 ஆம் ஆண்டு முதல் வேலூர் முத்துரங்கம் அரசினர் கலைக் கல்லூரியில் கயல் உதவிப் பேராசிரியையாக பணிபுரிந்து வருகிறார். முன்னதாக 1999ஆம் ஆண்டு வேலூரில் உள்ள ஆக்சீலியம் மகளிர் கல்லூரியில் வணிகவியல் துறை விரிவுரையாளராகப் பணியில் சேர்ந்தார். 2000 ஆம் ஆண்டு முதல் 2005ஆம் ஆண்டு வரை வேலூரில் உள்ள தனபாக்கியம் கிருட்டிணசாமி மகளிர் கல்லூரியில் வணிகவியல் துறை விரிவுரையாளராகப் பணியாற்றினார். 2006 ஆம் ஆண்டு முதல் 2010 ஆம் ஆண்டு வரை, அண்ணா பல்கலைக்கழகத்துடன் இணைக்கப் பெற்ற பொறியியல் கல்லூரிகளில் வணிக மேலாண்மையியல் துறை இயக்குனராகப் பணியாற்றினார்.

இலக்கியச் செயல்பாடுகள்
வாசகசாலை, தமிழினி, கனலி, வனம், நடுகல் ஆகிய இணைய இதழ்களிலும், காற்றுவெளி, செம்மலர், கொலுசு, சிலம்பு ஆகிய பத்திரிகைகளிலும் கயலின் படைப்புகள் வெளிவந்துள்ளன. தமிழில் இருந்து ஆங்கிலத்தில் ஏறத்தாழ 50 கவிதைகளையும், சில சிறுகதைகளையும் மொழி பெயர்த்துள்ளார். நேரடியாக இந்தியில் இருந்து தமிழுக்கு மொழிபெயர்த்த சில கவிதைகளும் 3 சிறுகதைகளும் இணைய இதழ்களில் வெளிவந்துள்ளன.

2021ஆம் ஆண்டு வேலூரில் கோட்டைத் தமிழ் முற்றம் எனும் அமைப்பை தொடங்கினார். இந்த அமைப்பு 2020ஆம் ஆண்டு வெளிவந்த சிறந்த கவிதை நூலுக்கு ரூபாய் 20,000 பரிசுத் தொகையுடன் கூடிய விருதும், கவிஞர் தேவதேவனுக்கு வாழ்நாள் சாதனையாளர் விருதும் (ரூபாய் 50,000) வழங்கியுள்ளது. 2023ஆம் ஆண்டு சிறந்த சிறுகதை நூலுக்காக ரூ.25000 தொகையை விருதாக வழங்கியுள்ளது.

படைப்புகள்
கவிதை நூல்கள்
கல்லூஞ்சல் (2015)
மழைக்குருவி (2017)
ஆரண்யம் (2018)
ஆதிவாசிகள் நிலத்தில் போன்சாய் (2019)
உயிரளபெடை (2020)

மொழிபெயர்ப்பு நூல்கள்
கனவு இல்லம்: அமெரிக்கச் சிறுகதைகள் (2022).
பழைய துர்தேவதைகளும் புதிய கடவுளரும் (2022)
போரொழிந்த வாழ்வு (2024)
இஸ்தான்புல்லின் இரகசியக் கனவுகள் (2025)

மேற்கோள்கள்

பகுப்பு:1973 பிறப்புகள்
பகுப்பு:வாழும் மக்கள்
பகுப்பு:தமிழகக் கவிஞர்கள்
பகுப்பு:மொழிபெயர்ப்பாளர்கள்
பகுப்பு:வேலூர் மாவட்ட மக்கள்